b'\n_START_ARTICLE_\nSaint-John Perse\n_START_SECTION_\nLiv og virke\n_START_PARAGRAPH_\nAlexis Leger ble f\xc3\xb8dt p\xc3\xa5 Pointe-\xc3\xa0-Pitre p\xc3\xa5 \xc3\xb8ya Guadeloupe i Karibia. Hans oldefar, en advokat, hadde bosatt seg p\xc3\xa5 Guadeloupe i 1815. Hans bestefar og far var ogs\xc3\xa5 advokater; hans far var ogs\xc3\xa5 medlem av byr\xc3\xa5det. Familien eide to plantasjer, den ene (La Jos\xc3\xa9phine) for kaffeproduksjon, og den andre (Bois-Debout) for sukkerproduksjon._NEWLINE_I 1897 ble H\xc3\xa9g\xc3\xa9sippe L\xc3\xa9gitimus, den f\xc3\xb8rste innf\xc3\xb8dte fra Guadeloupe, valgt til president for \xc3\xb8yas hovedstyre og innf\xc3\xb8rte et styre med en aktiv politikk mot kolonistene. Familien Leger vendte tilbake til Frankrike i 1899 og bosatte seg i Pau i s\xc3\xb8rvestlige Frankrike. Den unge Alexis f\xc3\xb8lte seg som landsforvist, men tilbrakte mye tid med \xc3\xa5 haike rundt, fekte, ri p\xc3\xa5 hester og seile i Atlanterhavet. Han begynte deretter med sine studier, fikk en bachelorgrad og begynte f\xc3\xb8rst \xc3\xa5 studere medisin, deretter juss ved Universitetet i Bordeaux. Han interesserte seg ogs\xc3\xa5 for filosofi, etnologi, botanikk, antropologi, geologi og spr\xc3\xa5kvitenskap. Da hans far d\xc3\xb8de i 1907 forsvant familiens \xc3\xb8konomiske trygghet, og han m\xc3\xa5tte midlertidig avbryte studiene, men fullf\xc3\xb8rte sin grad i 1910._NEWLINE_I 1904 m\xc3\xb8tte han den lyriske poeten Francis Jammes i Orthez, og de ble n\xc3\xa6re venner. Han frekventerte kulturklubber, og gjennom Jammes ble han kjent med Paul Claudel, \xc2\xabhvis h\xc3\xb8yspente idealisme ble hans lederstjerne\xc2\xbb. Han ble ogs\xc3\xa5 kjent med Odilon Redon, Valery Larbaud, og Andr\xc3\xa9 Gide._NEWLINE_Han skrev poesi fra ung alder, allerede som gymnasiast en oversettelse av Pindaros, en lyrisk poet fra antikkens Hellas. Han skrev siden korte dikt inspirert av fortellingen om Robinson Crusoe (Images \xc3\xa0 Crusoe) hvor den aldrende Robinson befant seg i London og bekjempet vantrivselen ved \xc3\xa5 mane fram minner fra sin \xc3\xb8y i S\xc3\xb8rhavet, hvilket er bilder fra forfatterens egen \xc3\xb8y i Karibia. Hans f\xc3\xb8rste poesibok var \xc3\x89loges (\xc2\xabLovsanger\xc2\xbb) i 1911._NEWLINE_I 1914 gikk han inn i det franske diplomatiet og tilbrakte sine f\xc3\xb8rste \xc3\xa5r i Spania, Tyskland, og Storbritannia. Da den f\xc3\xb8rste verdenskrig br\xc3\xb8t ut, var han presseattach\xc3\xa9 for regjeringen. Fra 1916 til 1921 var han sekret\xc3\xa6r for den franske ambassaden i Beijing. I 1921, mens han var i Washington D.C. som deltaker i en internasjonal nedrustningskonferanse, ble han oppdaget av Aristide Briand, den gang fransk statsminister, som rekrutterte ham som sin assistent. Leger var ogs\xc3\xa5 begeistret for klassisk musikk og kjente Igor Stravinskij, Nadia Boulanger, og les Six._NEWLINE_Mens han var i Kina, hadde Alexis Leger skrevet sitt f\xc3\xb8rste lange dikt, \xc2\xabAnabase\xc2\xbb. I fjellene nord\xc3\xb8st i for Beijing leide han seg et forlatt taoistisk tempel som skrivestue. Tittelen Anabase henspiller direkte p\xc3\xa5 Xenofons Anabasis. Hans dikt fortalte om de nomadiske og krigerske mongolers h\xc3\xa6rtog gjennom en rekke slektsledd, anskueliggj\xc3\xb8r s\xc3\xa5ledes hele menneskeslektens utviklingshistorie._NEWLINE_I Paris ble han kjent med den intellektuelle poeten Paul Val\xc3\xa9ry, som benyttet sin innflytelse til \xc3\xa5 f\xc3\xa5 diktet Anabase utgitt. Det ble utgitt i 1924 under psevdonymet \xc2\xabSaint-John Perse\xc2\xbb, et navn han benyttet videre for resten av livet. Navnet er en liten g\xc3\xa5te, og det er flere teorier om bakgrunnen. Sannsynligvis er det satt sammen fra byen Saint-John p\xc3\xa5 de britiske Antillene ved kysten av Venezuela, ikke langt fra hans barndoms\xc3\xb8y._NEWLINE_Etternavnet Perse er avledet fra den stoiske dikteren Persius._NEWLINE_Han utga deretter ingenting i to ti\xc3\xa5r, selv ikke en ny redigering av hans debutbok, ettersom han mente det ikke passet seg for en diplomat \xc3\xa5 skrive skj\xc3\xb8nnlitteratur. Suksessen med Anabase synes n\xc3\xa6rmest \xc3\xa5 ha v\xc3\xa6rt pinlig for karrierediplomaten. Diktet gikk sin seiersgang gjennom Europa og ble kun oversatt av andre store diktere; til tysk av Hofmannsthal, til italiensk av Ungaretti, og til engelsk ved T.S. Eliot. Sistnevnte var den franske dikterens fremste talsmann, som etter selv \xc3\xa5 ha mottatt Nobelprisen hadde rett til \xc3\xa5 stille forslag til komiteen._NEWLINE_Etter Briands d\xc3\xb8d i 1932, tjenestegjorde Leger som generalsekret\xc3\xa6r for det franske utenriksdepartementet, Quai d\'Orsay, fram til 1940, en periode hvor den franske regjeringen gjennomgikk kronisk ustabilitet og uro. Han fulgte den franske utenriksministeren ved inng\xc3\xa5elsen av M\xc3\xbcnchenavtalen i september 1938, hvor nasjonene ble enige om landavst\xc3\xa5elsen av det tsjekkiske Sudetenland til Tyskland. Han ble avsatt fra sin posisjon rett etter Frankrikes fall i mai 1940, ettersom han var en velkjent antinazist. I juli samme \xc3\xa5r begynte Saint-John Perse sin lange landflyktighet i Washington, D.C.._NEWLINE_Vichy-regimet fratok ham den franske \xc3\x86reslegionen og tilbakekalte hans franske statsborgerskap (det ble gjenopprettet etter krigen). Blant hans etterlatte papirer hadde nazistene funnet manuskripter til fem diktb\xc3\xb8ker, ett drama og en essaysamling, og de brente alt i pur ondskap. Han var i en del finansielle vanskeligheter i USA inntil Archibald MacLeish, direkt\xc3\xb8r av det amerikanske nasjonalbibliotek, og selv en poet, skaffet n\xc3\xb8dvendige private midler som gjorde det mulig for biblioteket \xc3\xa5 ansette ham inntil hans offisielle pensjonering fra den franske statstjenesten i 1947. Perse avslo en undervisningsposisjon ved Harvard University._NEWLINE_I l\xc3\xb8pet av sitt amerikanske eksil skrev Perse sine lange dikt Exil, "et dikt f\xc3\xb8dt i av intet, et dikt av intet", Vents (\xc2\xabVinder\xc2\xbb), Pluies, Neiges, Amers (\xc2\xabSj\xc3\xb8merker\xc2\xbb), og Chroniques. Han ble v\xc3\xa6rende i USA lenge etter at krigen hadde sluttet, reiste omfattende, observerte naturen, og n\xc3\xb8t vennskap med andre, blant annet med president Franklin D. Roosevelts regjeringsadvokat Francis Biddle og hans ektefelle, forfatteren Katherine Garrison Chapin. Perse hadde ogs\xc3\xa5 et godt forhold til De forente nasjoners generalsekret\xc3\xa6r og forfatter Dag Hammarskj\xc3\xb6ld. I 1957 ga hans amerikanske venner ham en villa i Giens i Provence, og fra da av delte han sin tid mellom USA og Frankrike. I 1958 giftet han seg med amerikanske Dorothy Milburn Russell._NEWLINE_I 1960 ble han bel\xc3\xb8nnet med Nobelprisen i litteratur. Etter prisen skrev han de lange diktene Chronique, Oiseaux, Chant pour un \xc3\xa9quinoxe, og de kortere Nocturne og S\xc3\xa9cheresse. I 1962 samarbeidet Georges Braque med mestertrykkeren Aldo Crommelynck for \xc3\xa5 skape en serie av etsninger og akvatint titulert L\xe2\x80\x99Ordre des Oiseaux,_NEWLINE_og som ble utgitt med teksten til Perses Oiseaux av forlaget Au Vent d\'Arles._NEWLINE_Noen f\xc3\xa5 m\xc3\xa5neder f\xc3\xb8r han d\xc3\xb8de donerte Perse sitt bibliotek, manuskripter, og private papirer til stiftelsen Saint-John Perse, et forskningssenter dedikert til hans liv og verker, ved Cit\xc3\xa9 du Livre, Aix-en-Provence, og som fortsatt er aktive._NEWLINE_Han d\xc3\xb8de i sin villa i Giens og ble gravlagt i n\xc3\xa6rheten.'